Diari Oficial de la Generalitat Valenciana


Sumari del DOGV 3144, del 17-12-1997 (1997/12509)

RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior, efectuat entre el Ministeri d'Economia i Hisenda i la Conselleria d'Ocupació, Indústria i Comerç de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3144

Data del DOGV
:   17-12-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/12809


Data del document
:   19-11-1997

Organisme emissor
:   Conselleria de Presidència

Tipus de document
:   Resolució

4078 RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior, efectuat entre el Ministeri d'Economia i Hisenda i la Conselleria d'Ocupació, Indústria i Comerç. [97/X12498]
  
Subscrit, després de la tramitació prèvia reglamentària, entre el Ministeri d'Economia i Hisenda i la Conselleria d'Ocupació, Indústria i Comerç, el dia 30 de setembre de 1997, un Conveni de col·laboració per al desenvolupament del Pla Marc de Modernització del Comerç Interior, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0651/97, i que figura com a annex d'aquesta resolució.
  
València, 19 de novembre de 1997.- La sotssecretària del Secretariat del Govern i Relacions amb les Corts.
  
Conveni de col·laboració per al desenvolupament del Pla marc de modernització del Comerç Interior efectuat entre el Ministeri d'Economia i Hisenda i la Conselleria d'Ocupació, Indústria i Comerç.
  
A Madrid, el 30 de setembre de 1997
  
REUNITS
  
L'Excm. Sr. Rodrigo de Rato y Figaredo, vicepresident segon del Govern i ministre d'Economia i Hisenda, en virtut del Reial Decret 761/1996, de 5 de maig, i del Reial Decret 762/1996, de 5 de maig, en exercici de la competència delegada per l'Acord del Consell de Ministres de 21 de juliol de 1995, pel qual es delega la competència perquè es realitzen convenis de col·laboració amb les comunitats autònomes.
  
L'Hble. Sr. Diego Such Pérez, conseller d'Ocupació, Indústria i Comerç, en nom i representació de la Generalitat Valenciana en virtut de l'Acord del Govern Valencià de data 17 de juny de 1997.
  
Reconeixent-s'hi, en la representació que posseeixen, la capacitat per a formular aquest conveni,
  
EXPOSEN
  
Que davant l'important canvi estructural que s'ha produït en el sector de la distribució comercial en els últims anys i el previsible manteniment d'aquesta tendència en el futur més pròxim, cal desenvolupar un marc d'actuació per al foment del sector de distribució comercial, de manera que es proporcione als petits comerciants una col·laboració eficaç per part dels poders públics per a enfrontar-se a aquest procés d'innovació.
  
El Pla Marc de Modernització del Comerç Interior, aprovat pel Consell de Ministres en la reunió de 12 de maig de 1995, i la seua reforma aprovada pel Consell de Ministres en la reunió de 13 de desembre de 1996, recullen una sèrie de mesures encaminades a millorar la competitivitat del comerç al detall.
  
Que aquesta reforma va ser presentada i adoptada en la Conferència Sectorial de Comerç, celebrada el 19 de novembre de 1996, ja que l'execució d'aquesta comportarà l'adopció d'un conjunt de mesures i estímuls econòmics que programaran de manera conjunta cada comunitat autònoma amb el suport de l'administració general de l'Estat.
  
Que és voluntat del Ministeri d'Economia i Hisenda i de la Conselleria d'Ocupació, Indústria i Comerç, impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla Marc de Modernització del Comerç Interior.
  
En virtut d'això exposat, en execució de la competència exclusiva de l'Estat prevista en l'article 149.1.13 de la Constitució i de la competència atribuïda a la Comunitat Autònoma Valenciana en l'article 34.1 del seu Estatut d'Autonomia, les parts signants,
  
ACORDEN
  
Primer
  
Les parts signants col·laboraran per desenvolupar el Pla Marc de Modernització del Comerç Interior, dins de l'àmbit geogràfic de la Comunitat Autònoma Valenciana, com a marc en el qual es recull una estratègia comuna per a tot el sector i en el qual queden emmarcades les iniciatives que s'inclouen en aquest conveni.
  
Segon
  
En desenvolupament del Pla Marc de Modernització del Comerç Interior, la Comunitat Autònoma Valenciana es compromet a convocar ajudes en els següents programes:
  
a) Programa de Cooperació Empresarial, adreçat a atorgar ajudes a les petites i mitjanes empreses comercials, associades en organitzacions que realitzen funcions comercials per a la implantació de xarxes informàtiques, la reforma d'establiments al detall i la implantació o renovació d'establiments a l'engròs.
  
b) Programa de Suport a l'Ordenació Territorial del Comerç, d'aquestes ajudes seran beneficiàries les associacions de comerciants, sempre que s'orienten a la creació o al desenvolupament mitjançant la implantació de serveis comuns de gestió, i també a la transformació física dels establiments col·lectius i l'adequació dels locals particulars.
  
Tenint en compte que les competències urbanístiques pertanyen quasi en la totalitat a les corporacions locals, a través d'aquest conveni s'estimularà la participació de l'administració local, com a element indispensable, per poder establir les bases d'una adequada actuació territorial i, per tant, es consideraran com a beneficiaris de les ajudes els ajuntaments.
  
Pel que fa a les actuacions per a la millora i l'adequació dels mercats al detall, i atesa la titularitat municipal d'aquests mercats, els ajuntaments podran ser també beneficiaris d'aquestes ajudes, mitjançant conveni amb ells i, ocasionalment, amb associacions de comerciants o d'empreses públiques o privades.
  
c) Programa de Suport a Comerciants Independents, adreçat a les petites i mitjanes empreses de distribució comercial al detall per a la realització d'inversions en la transformació física dels establiments, l'adquisició d'equipament comercial i de gestió, i també la formació d'empleats.
  
D'aquest programa queden excloses les activitats comercials que en l'esperit del Pla Marc no es consideren d'interès prioritari, de la manera que s'acordà en la Mesa de directors Generales de Comerç de 4 de març de 1997.
  
Podran, així mateix, ser objecte de les ajudes d'aquest conveni, les activitats que, tot i no estar previstes encara en el Pla Marc, es poden relacionar de forma evident amb l'esperit d'aquest i contribueixen amb el seu desenvolupament a la consecució de la modernització de la distribució.
  
Tercer
  
Les actuacions que s'acullen a aquest conveni seran cofinançades per ambdues parts.
  
L'aportació del Ministeri d'Economia i Hisenda representarà un màxim del 40% per al programa previst en l'apartat a); del 30% per als de l'apartat b) i del 20% per als del c), de l'ajuda concedida per la Comunitat Autònoma.
  
Aquestes aportacions del Ministeri d'Economia i Hisenda es finançaran, dins dels límits pressupostaris, a càrrec de la partida pressupostària 751 (Transferències de capital a les comunitats autònomes-Pla de Modernització del Comerç Interior), programa 763 A (Ordenació i modernització de les estructures comercials), servei 21 (Direcció General de Comerç Interior).
  
L'assignació de recursos a la Comunitat Autònoma Valenciana és de l'11,97014% de la dotació final que figura en la partida pressupostària de transferències a les comunitats autònomes del Ministeri d'Economia i Hisenda, en el concepte Pla Marc de Modernització del Comerç Interior, minorada en el 25%, que es disposarà d'acord amb el que recull el punt cinquè, de conformitat amb allò acordat en la Mesa de directors Generals de Comerç de 4 de març de 1997, i formalitzat en Consell de Ministres d'11 d'abril de 1997, equivalent a 108.748.818 de pessetes. Les transferències es realitzaran a mesura que la Comunitat Autònoma Valenciana concedisca les corresponents ajudes públiques en l'àmbit del que estableix aquest conveni.
  
Quart
  
Cada comunitat autònoma aplicarà les assignacions de l'Estat als programes establits en els apartats a), b) i c) del punt segon, en la proporció que en el Pla Marc s'assigna a cadascun dels esmentats programes, i que són un mínim del 10% de la quantitat assignada per als de l'apartat c) i del 30% per als del b).
  
Cinquè
  
Independentment dels recursos previstos en l'últim paràgraf de l'apartat tercer, el Ministeri d'Economia i Hisenda podrà cofinançar, amb un màxim del 50% d'allò aportat per la Comunitat Autònoma, determinades actuacions d'especial interès pel seu efecte innovador o perquè constituïsquen una acció pilot que exercisca un efecte d'arrossegament per a d'altres accions. La selecció d'aquest tipus d'activitats a cofinançar entre les sol·licitades per la totalitat de les comunitats autònomes es farà mitjançant acord en reunió de directors generals de Comerç, com a Comissió de la Conferència Sectorial.
  
Aquest cofinançament es farà també a càrrec de la partida pressupostària 751, programa 763 A, servei 21, i la quantitat total disponible per a aquesta és de 719.381.664 pessetes.
  
Sisè
  
La gestió de les ajudes es realitzarà d'acord amb el següent procediment:
  
1. Les sol·licituds de concessió d'ajudes públiques es presentaran en la unitat administrativa i en els termes que establisca la normativa de convocatòria que dicte l'administració de la Generalitat Valenciana.
  
2. L'administració de la Comunitat Autònoma instruirà i resoldrà l'atorgament de les ajudes sol·licitades, d'acord amb el que estableix l'apartat quart.
  
3. La Conselleria d'Ocupació, Indústria i Comerç notificarà la resolució de les sol·licituds als interessats i realitzarà el control i seguiment dels projectes aprovats.
  
4. A fi que es conega la destinació de les subvencions i per portar a terme el seguiment i l'avaluació de les activitats cofinançades per ambdues parts, el Ministeri d'Economia i Hisenda, d'acord amb les comunitats autònomes, establirà el sistema d'intercanvi d'informació que es considere necessari. Això s'entén sense perjudici del control financer que correspon a la Intervenció General de l'administració de l'Estat, i a la fiscalització que correspon al Tribunal de Comptes.
  
5. La Comunitat Autònoma podrà assignar excepcionalment els recursos transferits per l'Estat a les resolucions favorables d'expedients d'ajudes, els objectius de les quals coincidisquen amb els d'aquest conveni, aprovats durant l'exercici de 1997, encara que ho hagen estat amb anterioritat a la signatura d'aquest, d'acord amb la Comissió de Seguiment.
  
6. El pagament als perceptors de l'import total de les ajudes l'efectuarà l'organisme pagador de l'administració autonòmica.
  
7. En el supòsit que, una vegada analitzat el seguiment dels compromisos financers adquirits amb la totalitat de les comunitats autònomes, es verifique l'existència de crèdit disponible en la partida pressupostària corresponent de l'Estat i la demanda plantejada en el territori de la Generalitat Valenciana no haja pogut ser atesa íntegrament, el Ministeri d'Economia i Hisenda podrà incrementar-ne l'aportació inicial prevista.
  
La quantificació d'aquesta aportació complementària es portarà a terme d'acord amb i en aplicació dels criteris objectius de distribució acordats en la Mesa de directors Generals de Comerç de 4 de març de 1997, i formalitzat en Consell de Ministres d'11 d'abril de 1997.
  
D'acord amb el que preveu el Pla Marc, la determinació del crèdit disponible es realitzarà amb els expedients tramesos fins el 15 de setembre de 1997.
  
Setè
  
Els fons aportats pel Ministeri d'Economia i Hisenda s'acullen al Programa Operatiu PIME, cofinançat pel Fons Europeu de Desenvolupament Regional (FEDER). Per aquest motiu, la Generalitat Valenciana solament podrà sol·licitar retorns en qualsevol programa de la Unió Europea, de les actuacions cofinançades, de la part efectivament finançada amb els seus fons, facilitant a la Direcció General de Comerç Interior les corresponents certificacions de pagament perquè aquesta puga sol·licitar els retorns corresponents a l'aportació de l'Estat.
  
Vuitè
  
Es crearà una Comissió de Seguiment per al desenvolupament del conveni, integrada per tres representants de cadascuna de les parts designats, respectivament, pel ministre d'Economia i Hisenda i el conseller d'Ocupació, Indústria i Comerç.
  
Seran funcions de la Comissió de Seguiment el seguiment de l'aplicació d'aquest conveni i de totes aquelles actuacions que se'n regulen o se'n deriven i en particular les següents:
  
a) Analitzar les actuacions concretes que hagen de considerar-se integrades dins del Pla Marc de Modernització del Comerç Interior i aquelles a les quals fa referència l'últim paràgraf de l'apartat segon.
  
b) Realitzar el seguiment de les actuacions que es desenvolupen en execució d'aquest conveni i reflectir-ne el grau de desenvolupament.
  
c) Interpretar aquest conveni i solucionar els dubtes i les controvèrsies que en el compliment d'aquest puguen produir-se.
  
La Comunitat Autònoma es compromet a presentar a la Comissió de Seguiment la informació que aquesta sol·licite per a, d'aquesta manera, poder realitzar les funcions que se li assignen.
  
Novè
  
Sense perjudici del procediment previst i de les funcions assignades a la Comissió de Seguiment, la gestió de les actuacions per a la difusió del Pla Marc en l'àmbit de la Comunitat Autònoma, correspondrà a la Conselleria d'Ocupació, Indústria i Comerç.
  
Deu
  
Aquest conveni entrarà en vigor des de la data de la signatura i tindrà una vigència temporal fins el 31 de desembre de l'any 1997. No obstant això, podrà produir-se'n la resolució abans del termini indicat, per mutu acord de les parts, per incompliment o per denúncia d'alguna d'aquestes. En aquest últim cas, haurà de mitjançar una notificació de denúncia a l'altra part amb una antelació de sis mesos respecte a la data en què s'hi vulga deixar sense efecte.
  
Onze
  
El règim jurídic aplicable a aquest conveni és l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hi serà d'aplicació així mateix la resta de les normes de dret administratiu en matèria d'interpretació, modificació i resolució de les qüestions no previstes en el conveni que se subscriu.
  
Les qüestions litigioses que puguen aparèixer en la interpretació i el compliment d'aquest conveni, seran conegudes i competència de l'ordre jurisdiccional contenciós administratiu.
  
I com a prova de conformitat, signen les persones que hi intervenen, en el lloc i en les dates indicades en l'encapçalament.
  
El vicepresident segon El conseller d'Ocupació,
  
del Govern i ministre Indústria i Comerç de la
  
d'Economia i Hisenda Generalitat Valenciana